En 17-årig pige har søndag aften mistet livet i en trafikulykke på en skovstrækning i nærheden af Thisted. Teenageren var passager i en personbil, som kørte galt på Gammel Aalborgvej. En anden ung kvinde på 18 år er indlagt på hospitalet i Thisted med alvorlige kvæstelser. Hun vil mandag blive overført til hospitalet i Aalborg, lyder det. - De kommer kørende ind mod Thisted, og pludselig er kørebanen fuldstændig spejlglat. Chaufføren mister herredømmet over bilen, som rammer med siden ind i et stort træ. - Den unge kvinde er dræbt på stedet, siger vagtchef Henrik Nielsen fra Midt- og Vestjyllands Politi. Teenagepigen sad lige på det sted, hvor bilen ramte træet. Ulykken fandt sted omkring klokken 21.30. Yderligere tre unge mænd sad i bilen, da den forulykkede, men ingen er kommet alvorligt til skade. Føreren af bilen, en 18-årig mand, er kommet lettere til skade. Politiet mener udelukkende, at det isglatte føre er skyld i dødsulykken. - Der er ikke noget, der tyder på, at der er blevet kørt for stærkt, siger vagtchefen. Mandag eftermiddag kunne Thisted Politi frigive navnet på den omkomne, som var den 17-årige Julie Henriksen fra Frøstrup.

Referat:
Teenageren sad på passagersædet, da bilen røg af vejen og ramte et stort træ. Hun blev dræbt på stedet.